ทยอยรับมอบหัวรถจักรดีเซลไฟฟ้ารุ่นใหม่ เพิ่มประสิทธิภาพการให้บริการ รองรับโครงการรถไฟทางคู่และสถานีกลางบางซื่อ
นายนิรุฒ มณีพันธ์ ผู้ว่าการรถไฟแห่งประเทศไทย หรือ รฟท. กล่าวภายหลังเป็นประธานในพิธีรับมอบรถจักรดีเซลไฟฟ้า (Diesel Electric Locomotive) โครงการจัดหารถจักรดีเซลไฟฟ้า น้ำหนักกดเพลา 16 ตันต่อเพลา พร้อมอะไหล่ ระยะที่ 1 จำนวน 20 คัน  จากบริษัทผู้ผลิตและนำเข้ากิจการร่วมค้า เอสเอฟอาร์ ที่สถานีรถไฟศรีราชา อำเภอศรีราชา จังหวัดชลบุรี ว่า การรถไฟฯ มีแผนดำเนินการจัดหารถเพื่อเพิ่มประสิทธิภาพการให้บริการและทดแทนรถเก่าที่ต้องปลดระวาง ที่มีใช้งานอยู่ในปัจจุบันประมาณ 250 คัน  ซึ่งส่วนใหญ่มีอายุการใช้งานมานานกว่า 50 ปี จึงจำเป็นต้องมีการจัดหาหัวรถจักรเพื่อเพิ่มประสิทธิภาพงานบริการขนส่งผู้โดยสารและการขนส่งสินค้า รวมถึงรองรับการเปิดรถไฟทางคู่และสถานีกลางบางซื่อ สำหรับโครงการจัดหารถจักรดีเซลไฟฟ้า เป็นแผนจัดหารถเพื่อทดแทนรถที่ปลดระวาง ตามแผน 50 คัน วงเงิน 6,525 ล้านบาท โดยมีกำหนดระยะเวลาการส่งมอบรถจักรเป็น 2 ระยะ ระยะแรกรับมอบจำนวน 20 คัน และระยะ 2 รับมอบเพิ่ม 30 คัน ในช่วงปลายปี 2565 โดยรถที่รับมอบจำนวน 20 คัน ในครั้งนี้จะต้องทำการทดสอบระบบทั้งหมด คาดว่าจะสามารถนำมาให้บริการได้ภายในเดือนพฤษภาคม 2565 จุดเด่นของรถจักรดีเซลไฟฟ้าดังกล่าว ได้ถูกออกแบบและผลิตด้วยเทคโนโลยีทันสมัย มีสมรรถนะในการลากจูงขบวนรถโดยสารได้ความเร็วสูงสุด 120 กิโลเมตรต่อชั่วโมง และลากจูงขบวนรถสินค้าที่ความเร็วสูงสุด 70 กิโลเมตรต่อชั่วโมง มีการติดตั้งระบบห้ามล้ออัตโนมัติ หรือ ATP (Automatic Train Protection - ATP) เครื่องยนต์รถจักร ผลิตจากประเทศเยอรมนี ซึ่งมีค่ามาตรฐานในการปล่อยควันไอเสียต่ำ จึงเป็นมิตรกับสิ่งแวดล้อม ตลอดจนได้ติดตั้งระบบกล้อง CCTV เพื่อบันทึกเหตุการณ์ด้านหน้ารถจักรและเครื่องพ่วงเพื่อยกระดับความปลอดภัยในการเดินรถอย่างไรก็ตาม ในอนาคต การรถไฟฯ มีแผนที่จะจัดหาแคร่สินค้าเพิ่ม 975 คัน รวมถึงการจัดหารถดีเซลรางประมาณ 184 คัน เพื่อรองรับความต้องการเดินทางให้กับประชาชนซึ่งได้เสนอต่อสำนักงานสภาพัฒนาการเศรษฐกิจและสังคมแห่งชาติ หรือ สศช.และกระทรวงคมนาคมพิจารณาต่อไป